CELEX: C2007/020/36
Language: sl
Date: 2007-01-27 00:00:00
Title: Zadeva T-358/06: Tožba, vložena 5. decembra 2006 — Wegenbouwmaatschappij J. Heijmans proti Komisiji

27.1.2007   
            
            
               SL
            
            
               Uradni list Evropske unije
            
            
               C 20/25
            
         Tožba, vložena 5. decembra 2006 — Wegenbouwmaatschappij J. Heijmans proti Komisiji
   (Zadeva T-358/06)
   (2007/C 20/37)
   Jezik postopka: nizozemščina
   Stranke
   
      Tožeča stranka: Wegenbouwmaatschappij J. Heijmans BV (Zastopnika: M. A. F. M. Smeets in A. M. van den Oord, odvetnika)
   
      Tožena stranka: Komisija Evropskih skupnosti
   Predlogi tožeče stranke
   
               —
            
            
               odločba, naslovljena na družbi Heijmans NV in Heijmans Infrastructuur BV, naj se v celoti ali delno razglasi za nično;
            
         
               —
            
            
               globi, naloženi družbama Heijmans NV in Heijmans Infrastructuur BV, naj se razglasita za nični ali znižata;
            
         
               —
            
            
               Komisiji naj se naloži stroške.
            
         Tožbeni razlogi in bistvene trditve
   Tožeča stranka izpodbija Odločbo Komisije z dne 13. septembra 2006 v zvezi s postopkom na podlagi člena 81 ES (zadeva COMP/38.456 — Bitumen — NL). Čeprav odločba ni naslovljena nanjo, tožeča stranka meni, da jo neposredno in posamično zadeva s tem, da je v odločbi navedeno, da pripada skupini Heijmans, in s tem, da je treba na podlagi odločbe računati na to, da bo zaradi obravnavanih ravnanj sodno preganjana.
   V utemeljitev svoje tožbe se tožeča stranka sklicuje na kršitev člena 81 ES, ter členov 2, 7 in 23(2) Uredbe št. 1/2003, ker je Komisija pri ocenjevanju dokazov, predloženih zoper družbo Heijmans Infrastructuur BV, napačno izhajala iz tega, da nizozemski trg bitumna za asfaltiranje predstavlja odločilni gospodarski okvir. Nadalje, Komisija naj bi napačno izhajala iz tega, da naj bi bila družba Heijmans Infrastructuur BV članica stalnega delovnega združenja graditeljev cest za nakup bitumna za asfaltiranje in da naj bi bila v tej obliki z dobavitelji bitumna na Nizozemskem udeležena v sporazumu s ciljem omejevanje konkurence. Končno, Komisija naj bi na podlagi Smernic za horizontalno sodelovanje neupravičeno opustila presojo zgolj posledic udeležbe družbe Heijmans Infrastructuur BV v tem sporazumu (1).
   Drugič, tožeča stranka se sklicuje na kršitev člena 81 ES ter členov 11 in 16 Uredbe št. 1/2003, zoper dolžno skrbnost, zoper splošno načelo dobrega upravljanja, zoper načelo enakosti, zoper pravice obrambe, ker je Komisija obrazložene materialnopravne in procesne ugovore družb Heijmans Infrastructuur BV in Wegenbouwmaatschappij J. Heijmans BV v upravnem postopku opustila kot „nepotrebno razlago dogodkov“.
   Tretjič, tožeča stranka se sklicuje na kršitev dolžnosti obrazložitve, ker je bila odločba v bistvenih delih nejasna in dvopomenska.
   Podredno se tožeča stranka sklicuje na to, da Komisija ni dokazala oziroma je le v nezadostni meri dokazala udeležbo družbe Heijmans Infrastructuur BV pri domnevni kršitvi v celotnem obdobju trajanja te kršitve.
   Nadalje podredno, tožeča stranka se sklicuje na to, da je Komisija neustrezno presodila pomen in težo kršitve. Družba Heijmans Infrastructuur BV naj bi imela na upoštevnem trgu le podrejeno vlogo.
   
      (1)  Smernice za uporabo člena 81 Pogodbe ES za sporazume o horizontalnem sodelovanju (UL 2001, C 3, str. 2).